Diari Oficial de la Generalitat Valenciana


Sumari del DOGV 9652, del 01-08-2023 (2023/8099)

RESOLUCIÓ de 14 de juliol de 2023, de la Conselleria d'Innovació, Universitats, Ciència i Societat Digital, per la qual es concedeix una ajuda a la Universitat d'Alacant, per a finançar activitats per a l'elaboració d'eines digitals per a la investigació en el camp de les humanitats, per a l'exercici 2023.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9652

Data del DOGV
:   01-08-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/8099


Data del document
:   14-07-2023

Organisme emissor
:   Conselleria d'Innovació, Universitats, Ciència i Societat Digital

Tipus de document
:   Resolució

Descriptors 

:   * Conselleria d'Innovació, Universitats, Ciència i Societat Digital
    * ajuda pública

RESOLUCIÓ de 14 de juliol de 2023, de la Conselleria d'Innovació, Universitats, Ciència i Societat Digital, per la qual es concedeix una ajuda a la Universitat d'Alacant, per a finançar activitats per a l'elaboració d'eines digitals per a la investigació en el camp de les humanitats, per a l'exercici 2023. [2023/8099]  
Antecedents  
L'Estatut d'Autonomia de la Comunitat Valenciana, aprovat per la Llei orgànica 5/1982, d'1 de juliol, estableix en l'article 49.7a, com a competència exclusiva de la Generalitat, la investigació. Així mateix, en virtut de l'article 52.2 de la norma bàsica esmentada, la Generalitat, en l'exercici de les seues competències i sense perjudici de la coordinació general que correspon a l'Estat, fomentarà el Sistema Valencià de Ciència, Tecnologia i Empresa, i promourà l'articulació i la cooperació entre les universitats, els organismes públics d'investigació, la xarxa d'instituts tecnològics de la Comunitat Valenciana i altres agents públics i privats, amb la finalitat estatutària d'R+D+I, i amb l'objectiu de fomentar el desenvolupament tecnològic i la innovació.  
  
L'article 12 del Decret 5/2019, de 16 de juny, del president de la Generalitat, assigna a la Conselleria d'Innovació, Universitats, Ciència i Societat Digital, la competència en matèria d'investigació i ciència.  
  
La Universitat d'Alacant (d'ara en avant, UA), a través del seu Centre Biblioteca Virtual Miguel de Cervantes, participa, juntament amb altres institucions com la Biblioteca Nacional d'Espanya, la Universitat del País Basc, el Centre de Supercomputació de Barcelona, la Universitat Complutense de Madrid, la Universitat Nacional d'Educació a Distància, la Universitat de Santiago i el Consell Superior d'Investigacions Científiques, en la creació de la xarxa estratègica CLARIAH-ES que proposa secundar i contribuir a la gestió i a la coordinació nacional dels consorcis europeus d'infraestructures (ERIC, en les seues sigles en anglés) d'investigació: CLARIN (centrada en dades i processos digitals relacionats amb el llenguatge) i DARIAH (centrada en dades i processos digitals relacionats amb les humanitats digitals).  
Per a formar part d'aqueixes infraestructures, a més d'una quota que ha de pagar l'Estat espanyol i el Ministeri de Ciència i Innovació que ha inclòs en els seus pressupostos de 2023, és necessari que es constituïsquen nodes d'aqueixes infraestructures, un d'aquests l'aportarà la Universitat d'Alacant, el seu Centre Biblioteca Virtual Miguel de Cervantes.  
En relació amb això, la Conselleria d'Innovació, Universitats, Ciència i Societat Digital és conscient de la necessitat d'afavorir la creació de serveis informàtics per a investigadors i investigadores en humanitats que s'incorporaran a les infraestructures europees CLARIN i DARIAH, alineat amb els objectius del PERTE Nova Economia de la Llengua (projectes estratègics de recuperació i de transformació econòmica que pretenen desenvolupar les oportunitats que presenta l'espanyol com un actiu per a impulsar l'economia) on s'incorporen aquestes tecnologies.  
  
Llei 9/2022, de 30 de desembre, de pressupostos de la Generalitat per a l'exercici 2023 (DOGV 9502 / 31.12.2022), en l'annex de transferències de capital (capítol VII) del programa pressupostari 542.50, Investigació, desenvolupament tecnològic i innovació (R+D+I), inclou crèdit adequat i suficient, en la línia S8769000, «Suport a la Universitat d'Alacant per a la generació d'eines digitals», per a atendre la concessió d'una ajuda a aquest efecte a la UA, per import de 60.000,00 euros.  
  
En virtut de tot això, es tracta d'un dels supòsits de concessió directa a l'empara de l'article 22.2.a de la Llei 38/2003, de 17 de novembre, general de subvencions, i de l'article 168.1.a) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions. Així mateix, seran aplicables la Llei 38/2003, de 17 de novembre, general de subvencions; el Reial decret 887/2006, de 21 de juliol, pel qual s'aprova el Reglament de la Llei general de subvencions, així com els articles 159 a 172 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions. Igualment, es podrà aplicar el que disposen els articles 47 a 53 de la Llei 40/2015, d'1 d'octubre, de règim jurídic del sector públic.  
De conformitat amb l'article 3.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, no és obligatòria la notificació ni la comunicació d'aquesta ajuda per no resultar-li aplicable l'article 107.1 del Tractat de Funcionament de la Unió Europea, ja que per la naturalesa del beneficiari al qual es dirigeix (universitat pública) no compleix el requisit de l'avantatge econòmic per a una empresa i, en conseqüència, queden excloses de l'aplicació del principi d'incompatibilitat amb el mercat comú.  
  
En virtut del que s'ha exposat i de conformitat amb l'article 160.4.d de la Llei 1/2015, de 6 de febrer, d'hisenda pública, del sector públic instrumental i de subvencions, resolc:  
  
Primera. Objecte i finalitat  
1. Concedir una subvenció per import de 60.000 euros a la Universitat d'Alacant per a finançar activitats per a l'elaboració d'eines digitals per a la investigació en el camp de les humanitats i en l'entorn del PERTE - Nova Economia de la Llengua, que té com a objectiu situar la llengua com a factor de creixement econòmic i de competitivitat internacional, per a l'exercici 2023.  
2. En concret, l'ajuda de la Generalitat es destina a la realització de les següents activitats per a la seua incorporació a les infraestructures europees:  
a) Creació de serveis o eines informàtiques per a investigadors i investigadores en humanitats. El 2023, la Biblioteca Virtual Miguel de Cervantes té previst:  
1. Servei flux de treball generació de dades enllaçades (RDF) des de catàlegs MARC 21.  
2. Model d'accés amb assistents a recursos bibliogràfics.  
3. Servei de visualització de dades enllaçades (representacions geogràfiques, cronologies).  
4. Creació de corpus de coneixement, en concret corpus literari de la Biblioteca Virtual Miguel de Cervantes.  
b) Incorporació dels recursos anteriors als catàlegs de CLARIN i DARIAH.  
c) Tasques de difusió de l'ús de les infraestructures  
  
Segona. Beneficiari  
El beneficiari de la subvenció és la Universitat d'Alacant, universitat pública que forma part del Sistema Universitari Valencià, d'acord amb la Llei 4/2007, de 9 de febrer, de coordinació del Sistema Universitari Valencià, amb CIF: U8551046Y, i domiciliada a la carretera de Sant Vicent del Raspeig, s/n, - 03226 Sant Vicent del Raspeig.  
  
  
Tercera. Quantia de la subvenció i crèdit pressupostari  
L'import total de la subvenció és de 60.000,00 euros amb càrrec a la línia S8769000, «Suport a la Universitat d'Alacant per a la generació d'eines digitals», aplicació 59.49.60.888.38.6 del pressupost de despeses de la Generalitat per a l'exercici 2023. En conseqüència, tal com disposa l'article 22.2 a) de la Llei 38/2003, de 17 de novembre, general de subvencions, la concessió directa sense que hi haja concurrència competitiva queda justificada per estar establida nominativament en els pressupostos de la Generalitat.  
  
Quarta. Compatibilitat de les ajudes  
L'ajuda concedida serà compatible amb altres ajudes, subvencions, ingressos o recursos per a la mateixa finalitat descrita, procedents de qualssevol administracions o ens públics o privats nacionals, de la Unió Europea o d'organismes internacionals. Aquesta compatibilitat estarà condicionada al fet que l'import de les ajudes, aïlladament o en concurrència amb unes altres, no supere el cost de l'activitat subvencionada. Tot això, de conformitat amb l'article 65.3.c del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions.  
  
Cinquena. Termini d'execució  
Es finançaran les actuacions realitzades des del dia 1 de gener de 2023 fins al 31 de desembre de 2023, sempre que siguen elegibles, d'acord amb el que es disposa en l'apartat seté d'aquesta resolució. Tot això, sense perjudici de la finalització de les actuacions de justificació, liquidació o de qualsevol altre ordre que corresponguen.  
  
Sisena. Pagament de la subvenció  
1. El pagament s'efectuarà mitjançant transferència al compte bancari que l'entitat beneficiària indique.  
2. De conformitat amb la previsió establida en l'article 171 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions de la Comunitat Valenciana, i amb el que estableix l'article 44.13.a de la Llei 9/2022, de 30 de desembre, de pressupostos de la Generalitat per a l'exercici 2023, es podrà anticipar el cent per cent (100 %) de la quantitat subvencionada.  
  
3. La bestreta no requerirà cap garantia, de conformitat amb l'article 171.5.g de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, ja que el beneficiari és una universitat pública.  
  
Setena. Despeses subvencionables  
1. Es consideraran despeses subvencionables, als efectes previstos en l'article 31 de la Llei 38/2003, de 17 de novembre, general de subvencions, les que indubtablement responguen a la naturalesa de l'activitat subvencionada, siguen estrictament necessàries i es realitzen en el termini establit en l'apartat cinqué d'aquesta resolució.  
En cap cas el cost d'adquisició de les despeses subvencionables podrà ser superior al valor de mercat.  
2. El destí de l'ajuda anirà dirigit a finançar les despeses següents:  
  
a) Contractació de personal tècnic de suport a la creació dels serveis que preveu el projecte, amb un percentatge màxim del 80 % en relació amb l'import global de la subvenció concedida.  
b) Contractació de serveis, amb un percentatge màxim del 50 % en relació amb l'import global de la subvenció concedida.  
c) Preparació de tasques de difusió, amb un percentatge màxim del 10 % en relació amb l'import global de la subvenció concedida.  
3. Es considerarà despesa realitzada aquella que es merite durant l'any 2023 i que haja sigut efectivament pagada abans de la finalització del període de vigència de la justificació d'aquesta resolució.  
4. En cap cas seran despeses subvencionables els interessos deutors de comptes bancaris; els interessos, els recàrrecs i les sancions administratives i penals, ni les derivades de procediments judicials.  
5. En tot cas, haurà d'observar-se el que estableixen els articles 30 i 31 de la Llei 38/2003, de 17 de novembre, general de subvencions, respecte a la justificació de les subvencions públiques i de les despeses subvencionables, respectivament.  
  
Huitena. Obligacions de l'entitat beneficiària  
1. Realitzar les actuacions recollides en l'apartat seté d'aquesta resolució de concessió.  
2. Sotmetre's a les actuacions de comprovació i control financer que corresponen a la Intervenció General de la Generalitat en relació amb l'ajuda concedida, així com a qualsevol òrgan de fiscalització extern.  
  
3. Comunicar, si és el cas, a la Conselleria d'Innovació, Universitats, Ciència i Societat Digital l'obtenció d'altres subvencions, ajudes, ingressos o recursos per a la mateixa finalitat, procedent de qualsevol administració o ens públic o privat, només es coneguen i, en tot cas, abans de la justificació de l'aplicació donada als fons percebuts.  
  
4. Acreditar davant l'òrgan concedent que es troba al corrent en el compliment de les seues obligacions tributàries i davant la Seguretat Social, de conformitat amb el que estableixen l'article 13.7 de la Llei 38/2003, de 17 de novembre, general de subvencions, i els articles 22 i 23 del Reglament de la Llei general de subvencions, aprovat pel Reial decret 887/2006, de 21 de juliol; i que compleix les obligacions establides en la normativa sobre integració laboral de persones amb discapacitat, de conformitat amb l'article 5 del Decret 279/2004, de 17 de desembre, del Consell, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat.  
  
5. No alterar la finalitat de la subvenció i complir totes les obligacions que estableix la legislació vigent per als perceptors de fons públics.  
  
6. Facilitar la inspecció i el control de la Conselleria d'Innovació, Universitats, Ciència i Societat Digital, i en particular de la Direcció General de Ciència i Investigació, amb l'objectiu de conéixer qualsevol aspecte de l'activitat objecte de la subvenció.  
7. Justificar l'ajuda concedida en els termes i en els terminis establits en l'apartat nové d'aquesta resolució, d'acord amb les directrius i el format que establisca la Direcció General de Ciència i Investigació, i que, en tot cas, s'haurà d'ajustar al que preveu l'article 30 de la Llei 38/2003, de 17 de novembre, general de subvencions.  
8. Adoptar les mesures de difusió que garantisquen el compliment del que disposa l'article 18.4 de la Llei 38/2003, de 17 de novembre, general de subvencions, i fer la publicitat adequada del caràcter públic del finançament de les actuacions que ha realitzat l'entitat en el marc d'aquesta resolució.  
9. Acreditar que no està incursa en cap prohibició d'acord amb els apartats 2 i 3 de l'article 13 de la Llei 38/2003, de 17 de novembre, general de subvencions, per a obtindre la condició de beneficiari d'ajuda pública.  
10. En el cas que algunes de les activitats que constitueixen l'objecte d'aquesta resolució siguen objecte de subcontractació, de conformitat amb l'article 31.3 de la Llei 38/2003, de 17 de novembre, general de subvencions, quan l'import de la despesa subvencionable supere les quanties establides en la Llei 9/2017, de 8 de novembre, de contractes del sector públic per al contracte menor, el beneficiari o beneficiària haurà de sol·licitar com a mínim tres ofertes de diferents proveïdors o proveïdores, amb caràcter previ a la contracció del compromís, llevat que per les seues especials característiques no hi haja al mercat suficient nombre d'entitats que els realitzen, presten o subministren, o llevat que la despesa s'haguera realitzat amb anterioritat a la subvenció. L'elecció entre les ofertes presentades, que hauran d'aportar-se en la justificació, es realitzarà d'acord amb criteris d'eficiència i economia, i se n'haurà de justificar expressament en una memòria l'elecció quan no recaiga en la proposta econòmica més avantatjosa. Igualment, quan concórrega aquesta circumstància, l'entitat beneficiària haurà de complir les previsions que disposa l'article 29 de la Llei 38/2003, de 17 de novembre, general de subvencions.   
11. Reintegrar els fons percebuts en els supòsits previstos en l'article 37 de la Llei 38/2003, de 17 de novembre, general de subvencions.  
  
12. Les altres previstes en l'article 14 de la Llei 38/2003, de 17 de novembre, general de subvencions, i totes les aplicables d'acord amb la normativa vigent.  
  
Novena. Termini i forma de justificació de les actuacions i despeses realitzades  
1. La justificació de les despeses es realitzarà mitjançant la presentació davant el centre directiu competent en la matèria de la Conselleria d'Innovació, Universitats, Ciència i Societat Digital, de:  
- Memòria relativa a les actuacions subvencionades amb indicació dels resultats aconseguits.  
- Memòria econòmica de les actuacions subvencionades. Aquesta memòria incorporarà una relació singularitzada dels ingressos i les despeses que comporten les actuacions objecte d'aquesta subvenció, i inclourà els justificants de despesa corresponents.  
2. Per a la justificació de les despeses de personal, a més de la justificació documental dels contractes, es presentaran els comunicats d'hores de treball acreditats pel gerent, així com de la relació nominal de treballadors (RNT) i document càlcul liquidació (DCL) amb el CCC de la Tresoreria de la Seguretat Social, i també el seu justificant de pagament.  
  
3. El termini per a la presentació de la documentació justificativa del pagament finalitzarà l'últim dia hàbil de febrer de 2024.  
  
Desena. Reintegraments  
Seran causes de reintegrament de les quantitats percebudes les previstes en l'article 172 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, així com les de l'article 37 de la Llei 38/2003, de 17 de novembre, general de subvencions.  
  
Onzena. Compatibilitat de l'ajuda amb el mercat interior europeu  
Aquesta ajuda no constitueix una ajuda d'estat, en els termes previstos en els articles 107 i 108 del Tractat de Funcionament de la Unió Europea, perquè la seua concessió no falseja ni amenaça falsejar la competència afavorint determinades empreses o produccions.  
  
Dotzena. Recursos  
De conformitat amb els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i 10 i 46 de la Llei 29/1998, de 13 de juliol, reguladora de la jurisdicció contenciosa administrativa, contra aquesta resolució, que posa fi a la via administrativa, es podrà interposar un recurs potestatiu de reposició o plantejar directament un recurs contenciós administratiu, en els terminis i davant els òrgans que s'indiquen a continuació:  
  
a) El recurs de reposició s'ha d'interposar davant l'òrgan que va dictar l'acte en el termini d'un mes a comptar des de l'endemà de la notificació d'aquesta resolució.  
b) El recurs contenciós administratiu s'ha de plantejar davant el Tribunal Superior de Justícia de la Comunitat Valenciana en el termini de dos mesos a comptar des de l'endemà de notificació d'aquesta resolució.  
  
Alacant, 14 de juliol de 2023.- La consellera d'Innovació, Universitats, Ciència i Societat Digital: Josefina Bueno Alonso.